Cuneiform Tablet RA 59 23
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma i-dí-a-šur {d}IŠKUR-ba-ni a-šur-i-mì-tí i-ku-pí-a-šùr PUZUR₄.IŠTAR ù im-dí-DINGIR-ma a-na pu-šu-ke-en₆ zu-pá a-šùr-ṣú-lu-li i-na-a ù pí-lá-aḫ-IŠTAR qí-bi-ma a ma-lá ṭup-pí-im ša iš-tí a-lá-ḫi-im lá-ap-ta-ni-ni a-na É šu-a-šùr er-ba-ma mì-ma šu-um-šu ša šu-a-šùr e-zi-bu a-li i-ba-ší-ú lu ṭup-pí-šu a-na a-šùr-ma-lik a-ḫi-šu pá-qí-da na-ru-qám a-na ṣé-ri-šu nu-ta-er iḫ-da-ma mì-ma KÙ.BABBAR ap-ni lá ta-kà-ba-sà kà-lá-ma pá-qí-da-šum i-na u₄-mì-im ša a-na É šu-a-šur té-ra-ba-ni a-šur-SIPA DUMU sà-ba-sí-a bu-zu-ta-a ù iš-té-en₆ iš-tí-šu-nu ša a-na a-lim{ki} i-lá-kà-ni ṣa-ba-ta-ma a-na É šu-a-šùr šé-ri-ba-ma a-na a-ší-im ma-lá a-na a-šur-ma-lik tù-pá-qá-da-ni a-na ší-bu-tim šu-uk-na-šu-nu-ší ma-lá a-na a-šùr-ma-lik tù-pá-qá-da-ni a-ḫa-ma té-er-ta-ku-nu ša-li-ṭum a-ṣé-ri-ni li-li-kam a-pu-tum iḫ-da-ma a-wi-li šé-ri-ba šu-ma bu-zu-ta-a lá-šu 2-ší-na ša a-na a-lim{ki} i-lu-ku-ni-ni iš-tí a-šur-SIPA šé-ri-ba IGI a-wi-li ša tù-šé-ra-ba-ni qí-bi-a-šum um-ma a-tù-nu-ma a-bu-kà i-na a-lim{ki} ki-ma ku-a-tí im-gur₁₆-ma na-ru-uq a-ḫi-kà a-ṣé-ri-kà ú-ta-e-ru ma-lá a-ḫu-kà e-zi-bu pá-aq-da-kum šu-ma lá a-tù-nu ša i-na ṭup-pí-im lá-ap-ta-tù-nu-ni ù 2 ba-ri a-lá-ḫi-im ma-ma-an DIRI iš-tí-ku-nu lá e-ra-ab ù šu-ma i-na e-li-tí ṭup-pí-im ma-ma-an lá-pí-it lá tù-ša-ra-ma lá e-ra-ab